ÚRAD VLÁDY SLOVENSKEJ REPUBLIKY
               sekcia vládnej legislatívy

								  Na rokovanie vlády SR
								  Dňa 12. novembra  2008								  K materiálu č. 25975/2008
						 		  K bodu č. 1  

      S T A N O V I S K O

k návrhu legislatívneho zámeru cestného zákona – k novému zneniu

I

Návrh legislatívneho zámeru cestného zákona predkladá na rokovanie vlády Slovenskej republiky minister dopravy, pôšt a telekomunikácií Slovenskej republiky Ľubomír Vážny.

II
      
Predložený legislatívny zámer má byť základom pre vypracovanie nového cestného zákona, ktorý je potrebné pripraviť vzhľadom na výrazné celospoločenské zmeny, transformáciu a štrukturálne zmeny v oblasti cestného hospodárstva a zmeny vlastníckych pomerov ciest.

         Predkladateľ uvádza, že návrh legislatívneho zámeru nezakladá potrebu finančných zdrojov zo štátneho rozpočtu, ani z rozpočtov územných samospráv.	
III

          Návrh legislatívneho zámeru cestného zákona bol bez predchádzajúceho prerokovania Legislatívnou radou vlády Slovenskej republiky zaradený na rokovanie vlády Slovenskej republiky dňa 29. októbra 2008, avšak na základe stanoviska sekcie vládnej legislatívy Úradu vlády Slovenskej republiky vláda Slovenskej republiky prerušila rokovanie o tomto bode do prerokovania návrhu legislatívneho zámeru Legislatívnou radou vlády Slovenskej republiky.

          Legislatívna rada vlády Slovenskej republiky prerokovala návrh legislatívneho zámeru cestného zákona na svojom zasadnutí 4. novembra 2008                 a odporučila vláde Slovenskej republiky návrh s pripomienkami schváliť.         
   
          Okrem pripomienok legislatívno-technického charakteru, ktoré boli do materiálu zapracované a doplnenia materiálu o požadované informácie, odporučila Legislatívna rada vlády Slovenskej republiky predkladateľovi, aby pri príprave paragrafového znenia upriamil pozornosť najmä na nasledovné otázky:

-	na otázku začlenenia základnej právnej úpravy elektronického výberu mýta za užívanie vymedzených úsekov pozemných komunikácií priamo do cestného zákona na základe poznatkov z praktickej aplikácie zákona   č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov,
-	na otázku dôsledného dodržania všetkých ústavných podmienok obmedzenia vlastníckeho práva podľa článku 20 ods. 4 Ústavy Slovenskej republiky,
-	na dôvody, pre ktoré bolo voči Slovenskej republike začaté konanie podľa článku 226 Zmluvy o založení Európskeho spoločenstva, ich odstránenie a zabezpečenie náležitej transpozície smernice Európskeho parlamentu a Rady 2006/38/ES, ktorou sa mení a dopĺňa smernica 1999/62/ES o poplatkoch za používanie určitej dopravnej infraštruktúry ťažkými nákladnými vozidlami,
-	na zabezpečenie súladu s požiadavkami smernice 1999/62/ES o poplatkoch za používanie určitej dopravnej infraštruktúry ťažkými nákladnými vozidlami v platnom znení pri úprave spoplatňovania užívania vymedzených úsekov cestnej siete, najmä s ohľadom na paralelné využívanie systému elektronického mýta a platenia úhrady formou nálepky.

IV

Sekcia vládnej legislatívy Úradu vlády Slovenskej republiky odporúča vláde Slovenskej republiky návrh legislatívneho zámeru cestného zákona po zohľadnení odporúčaní legislatívnej rady schváliť.
 
V Bratislave 11. novembra 2008